Nkandla-skoorsteen ‘n “brandgevaar”Pres. Jacob Zuma se privaat Nkandla-woning ŉ Skoorsteen op ŉ grasdakhuis van pres. Jacob Zuma se privaat Nkandla-woning kan ŉ veiligheidsgevaar inhou, het die Mail & Guardian Vrydag berig. Die maatskaplike werker John Clarke het glo ŉ klag by die Openbare Beskermer gelê waarin hy aanvoer dat die skoorsteen te kort is en dus ŉ brandgevaar inhou. Meer as R206 miljoen van die belastingbetaler se geld is aan sekuriteitsopgraderings by die eiendom spandeer. “Dit veronderstel dat pres. Zuma meer in gevaar gestel word deur die onbekwaamheid van lede van sy eie kabinet as enige ander eksterne bedreiging,” het Clarke glo in sy klag aangevoer. Die koerant berig dit is moontlik dat die voorwerp op die dak nie ŉ skoorsteen is nie, maar deel van ŉ uitgebreide verdediging teen chemiese of biologiese wapens. Dokumente uit die vroeë stadium van die projek in 2009 stel voor dat ŉ gefiltreerde suurstoftoevoer gebou moet word aan ŉ veilige gedeelte van die tonnelkompleks onder die woning. Dié suurstoftoevoer sal ŉ gasaanval kan weerstaan. Die luginlaatstelsel sou by die woning as ŉ hoë skoorsteen verbloem word. Owerhede het gesê een van die veiligheidskenmerke is ŉ “brand-swembad”. Dié “brand-swembad” lyk egter hoofsaaklik soos ŉ gewone swembad. -SAPA